Sol Bonelli

María Sol Bonelli (Buenos Aires, 1983) argentinar antzerkigile, antzerki zuzendari, gidoilari eta argazkilaria da.

 Biografia 

 Bizitza pribatua 
Sol Bonelli Marcelo Bonelli kazetariaren eta Susana Tabaresen alaba da. Ahizpa bi ditu, Samanta eta Bárbara. Bárbara Bonelli Zientzia Politikoan lizentziaduna da, eta Buenos Aires Hiriko Herriaren Defentsa Erakundeko defendatzaile laguntzailea izan zen.

 Ikasketak 
Letrak ikasi zituen Buenos Airesko Unibertsitatean. Kazetaritzako Goi Mailako Teknikaria da (TEA Eskola) eta Paco Urondo Kultur Etxeko Dramaturgiako Diplomaturan graduatua (UBA).

 Ibilbide profesionala 
2012an, Se trata de nosotras telesaileko bi gidoigileetako bat izan zen. Kapitulu bakoitzak gizakien salerosketaren delituarekin (gaztelaniaz, "trata de personas") lotutako istorio bat kontatzen du. 8 ataleko serie honen produktorea Ivan Bein izan zen, eta zuzendaria, Juan Manuel Díaz. Aktoreak Romina Gaetani, Belén Blanco, Edda Bustamante eta Luis Machín izan ziren. Proiektuak Ikus-entzunezko Zinema eta Artearen Institutu Nazionalaren (INCAA) "Fikzio federalen telesailak" lehiaketa irabazi zuen 2011n, eta, horri esker, finantzatu ahal izan zuten. 2015eko uztaila eta iraila bitartean eman zuten. Honako hau adierazi zuen egileak zikloari buruz: «Gure ustez, telebistak gutxietsi egiten du ikuslea, uste baitu bere etxera iritsi eta jostatu besterik ez duela egin nahi. Ez gaude ados, eta, horregatik, gai hau jorratzean, gure helburu nagusia izan da ikusleak kontzientzia hartzea, hunkitzea, identifikatzea eta arazoaz jarrera bat hartzea».

2014an, La Naty bakarrizketa idatzi eta zuzendu zuen. Antzezlan honek Paraguaiko emakume baten istorioa kontatzen du, gezurrez erakarri eta askatasunaz gabetua izan ondoren Argentinako edozein errepideren ondoko prostituzio-etxe batean dagoena. Obra Buenos Aires hiriko San Martin Kultur Etxeko karteldegian egon zen urte horretako denboraldian. La Naty antzezlanari esker, 2021ean, Bonellik bigarren saria irabazi zuen Rio Grande-n (Suaren Lurraldea) egindako "Antzerkiaren Lurraldea" Iberoamerikako Nazioarteko II. Jaialdian. 2022ko urtarrilean, Rio Negroko Giza Garapenerako Ministerioak, Barilocheko Arartekoak eta San Carlos de Bariloche Udalak Sol Bonelli gonbidatu zuten herrian La Naty antzezteko eta eztabaida bat egiteko. 2022ko irailean, lana Se trata de no más trata (Giza-salerosketarik ez, hori da kontua) Asteko jaialdi artistiko-politikoaren programazioaren parte izan zen.

2016an, Flores de Tajy estreinatu zuen. Lan honek prostituzio-etxe batean gertatzen den lau pertsonaiaren arteko dinamika kontatzen du: iritsi berri den emakume gaztea, eskarmentu handiko bi prostituta eta ohiko bezero bat. Buenos Aires Hiri Autonomoko Legebiltzarrak eta Emakumeen Kontseilu Nazionalak Interes Kulturaleko obratzat jo zuten. 2017an, Madrilgo Udalaren Kultura eta Kirol Gobernu Arloko CiudaDistrito programan sartzeko aukeratu zuten.

2017ko irailean, Alejandra D 'Agostino aktorearekin batera sorturiko Mamífera monologoa estreinatu zuen. Gidoiak amaberri baten gorabeherak problematizatzen ditu, eta «amatasunean ageri den kultura eta animaltasunaren arteko gurutzaketa arakatzen du». Lana Sigue la polilla Erresistentzia Kulturaleko Gunean, El Camarín de las Musas aretoan eta, 2018ko Argentinako Dramaturgia Berri-berriaren Jaialdian zehar, Lankidetzaren Kultur Zentroan antzeztu zuten. Sigue la polilla antzezlana Madrilen ere aurkeztu zuten. Filosofia eta Letren Fakultateak (Buenos Airesko Unibertsitatea) Bonelli bere lana genero historiari buruzko tailer batean aurkeztera gonbidatu zuen, eta bere testua Fakultateak eta Ikuskizunaren Arteen Institutuak argitaraturiko Dramaturgia Argentina bildumako "Experimentalismo y tradición" liburuan sartu zuen.

2022an, Eva furiosa. Transgresión apocalíptica para un nuevo Génesis (Eva sumindurik. Transgresio apokaliptikoa Genesi berri baterako) monologoa plazaratu zuen. Antzezlan honetan pertsonaia biblikoak, eskualdeko hizkerarekin eta eszenografia ekologista batez inguraturik, historia patriarkala aztertu eta kritikatu egiten du. Evaren papera Olave Mendoza aktoreak jokatu zuen eta obra Buenos Airesko El Extranjero Antzokian estreinatu zen. «Ez nuke inolaz ere utziko nire seme-alabak inongo gerratara eramaten, ez dago horrelako zerbait justifika lezakeen obedientziarik. Evak horri buruz hitz egiten du, zer egiten du botereak gure seme-alabekin?», adierazi zuen antzerkigileak.

2017tik, Ernesto Sábato Kultur Guneko antzerki arloko arduraduna da (Ekonomia Zientzien Fakultatea, Buenos Airesko Unibertsitatea). Bertan, zenbait kultur politika diseinatu ditu, hala nola "Escenarias", "Cultura contra la trata" eta "Sabato circular". 2024an Coliseo Podestá (La Plata) antzoki historikoaren kudeaketan lanean hasi zen. Bertan, "Independiente, Conversares" zikloa ekoitzi du, praxi eszenikoaren erreferenteei egindako elkarrizketak (Luis Machín, Andrea Garrote, Roxana Aramburú, Mariana Enriquez eta Analía Couceyro). 2018tik, "La Colectiva de Autoras" sare federaleko kide da.

 Esker onak 

 2017. Aipamena Santa Clara de Asís sarian, Eduki sozial eta komunitarioko serierik onenaren kategorian, Se trata de nosotras telesailagatik.
 2021. Tierra de Teatro Nazioarteko Jaialdi iberikoamerikarraren bigarren saria La Naty antzezlanagatik.

 Erreferentziak 

 Kanpo estekak 

 Sol Bonelliren webgunea
 Sol Bonelliren YouTubeko kanala

Kategoria:Argentinako emakumeak
Kategoria:Emakume antzerkigileak
Kategoria:Argentinako antzerkigileak
Kategoria:Buenosairestarrak